答權幹用命字韻見惠
作者：章甫
朝代：宋

paragraphs: 峩峩儒衣冠，昕貴知義命。
大道若坦途，狂夫蹈邪徑。
惟君異流俗，學古師往聖。
窮居飲一瓢，輕視車千乘。
粹然白玉溫，卓爾青松勁。
風流入蓮幕，忠恕自天性。
愛賢易好色，避利如深穽。
時邀野人語，亦說禪家病。
不辭王事勞，益知仁者靜。
兼旬當闊別，强飯遵時令。
邊城霜露寒，淮鄉道里夐。
事物多感懷，篇章應寓興。